Hofuitspraak: Geen genade vir belasingbedrog - Jou Geld | Solidariteit WêreldJou Geld | Solidariteit Wêreld
Tuis › Artikels › Hofuitspraak: Geen genade vir belasingbedrog
Hofuitspraak: Geen genade vir belasingbedrog
In die saak Joubert v S (2012) het die hof streng opgetree teen belastingbedrog en daar is getoon dat belastingontduikers geen genade moet verwag nie.
ŉ Rekenmeester het verskeie maatskappye opgerig en geregistreer met vals inligting. Daarna het hierdie maatskappye vals fakture en BTW-opgawes gegenereer en by SAID ingedien. SAID het BTW-terugbetalings van R425 843,33 uitbetaal voordat die bedrog ontdek is.
Die saak is aangehoor in die streekhof, waar die rekenmeester gevonnis is tot sewe jaar gevangenisstraf, wat in sy geheel opgeskort is.
Die rekenmeester het die skuldigbevinding op appèl geneem sonder om die nagevolge daarvan te oorweeg. Die hoë hof van appèl was van mening dat ŉ vonnis wat in sy geheel opgeskort word heeltemal onvanpas is en uitermate toegeeflik. Die hoë hof maak dit duidelik dat bedrog en korrupsie hoogty vier in ons land en dat die samelewing strenger optrede van die hof verwag. Die skuldige was ŉ gekwalifiseerde rekenmeester en beklee dus ŉ vertrouensposisie. Die bedrog het baie fyn beplanning geverg en is oor ŉ lang tydperk uitgevoer.
Om bostaande redes het die hoë hof die skuldigbevinding bekragtig. Die vonnis is egter gewysig en die sewe jaar opgeskorte gevangenisstraf is verander. Die hof het beveel dat drie jaar van die gevangenisstraf effektief gemaak en uitgedien moet word. Die oorblywende vier jaar word voorwaardelik opgeskort.
Hierdie vonnis is baie welkom in ons land. Die hof het ook hiermee ŉ sterk waarskuwing aan die publiek gestuur.